Life Is Strange: Double Exposure

**Life Is Strange: Double Exposure** on Deck Ninen kehittämä ja Square Enixin julkaisema seikkailupeli, joka on julkaistu vuonna 2024. Peli julkaistiin PlayStation 5:lle, Windowsille ja Xbox Series X/S:lle 29. lokakuuta 2024. Se julkaistiin 19. marraskuuta 2024 myös Nintendo Switchille.

Peli on *[[Life Is Strange (pelisarja)|Life Is Strange]]* -pelisarjan neljäs pääpeli, ja toimii suorana jatko-osana alkuperäiselle ''Life Is Strangelle'' (2015), kertoen Max Caulfieldin vaiheista 10 vuotta myöhemmin. Pelille julkaistiin maaliskuussa 2026 jatko-osa, *[[Life Is Strange: Reunion]]* (2026).

## Tarina
Tarina sijoittuu vuoteen 2023 eli 10 vuotta ensimmäisen *Life Is Strangren* jälkeen. 28-vuotias Max Caulfield työskentelee nykyään valokuvaajana Caledonin yliopistossa, Lakeportissa, Vermontissa. Hän ei ollut enää käyttänyt ajanmanipulointikykyään Arcadia Bayn tapahtumien jälkeen. Mutta eräänä päivänä, hän löytää ystävänsä, Safi Llewellyn-Fayyadin, kuolleena. Surressaan Safin kuolemaa, hän löytää itsestään uuden kyvyn, joka siirtää hänet vaihtoehtoiseen aikajanaan, missä Safi oli yhä elossa. Käyttämällä hyväksi tätä kykyä, hän päättää ottaa selvää kuka tappoi Safin hänen alkuperäisessä aikajanassa.

### Hahmot
**Maxine ”Max” Caulfield* on pelin päähenkilö. Valmistuttuaan Blackwellin akatemiasta, hän oli kiertänyt maailmaa työskennellen freelancer-valokuvaajana, kunnes oli kuusi kuukautta ennen pelin tapahtumia saanut vakituisen työn Caledonin yliopistosta. Hän oli Arcadia Bayn tapahtumien jälkeen vannonut, ettei enää käyttäisi kykyään kelata aikaa taaksepäin tai siirtyä valokuvien avulla ajasta toiseen. Uuden ystävänsä Safi Llewellyn-Fayyadin kuoltua, Max löytää itsestään uuden kyvyn, jolla siirtyä kahden aikajanan välillä, joista toisessa Safi on yhä elossa.
**Safiya ”Safi” Llewellyn-Fayyad* on runoilija ja Maxin uusi ystävä Caledonin yliopistossa. Hän joutuu salaperäisesti ammutuksi juuri, kun kustantaja oli kertonut suostuvansa julkaisemaan kirjan hänen runoistaan. Tavattuaan vaihtoehtoisen aikajanan version Safista, joka oli yhä elossa, Max saa tietää, että Safilla oli myös kyky: muodonmuutos.
**Moses Murphy* on astrofysiikan opiskelija Caledonin yliopistossa ja Safin pitkäaikainen ystävä.
**Amanda Thomas* työskentelee tarjoilijana Snapping Turtle -baarissa sekä myös stand up -koomikkona. Hän on myös ihastunut Maxiin.
**Diamond Washington* on elokuva-alan opiskelija Caledonin yliopistossa sekä salaseura Abraxasin jäsen.
**Reggie Kagan* on taloustieteen opiskelija Caledonin yliopistossa sekä salaseura Abraxasin jäsen. Hän on ihastunut Abraxasin johtajaan Vinhiin, ja pettyy pahasti mikäli Max ja Vinh päätyvät pelaajan valinnoista riippuen suutelemaan.
**Yasmin Fayyad* on Caledonin yliopiston presidentti ja Safin äiti. Hän oli salannut totuuden siitä, että Lucas Colemenero oli varastanut Maya Okadan käsikirjoituksen ja julkaissut sen omissa nimissään, koska oli pelännyt yliopiston maineen kärsivän. Hän oli myös estänyt Safin isää näkemästä tytärtään sekä käskenyt Gweniä suostuttelemaan kustantajaa olemaan julkaisematta Safin omaa runokokoelmaa, uskoen suojelleensa Safia muun maailman julmuudelta.
**Vinh Lang* on Yasmin Fayyadin assistentti Caledonin yliopistossa sekä salaseura Abraxasin johtaja. Pelin aikana paljastuu, että hän oli saavuttanut asemansa auttamalla Yasminia salaamaan totuuden Maya Okadan itsemurhasta.
**Gwen Hunter* on tietokirjoittamisen professori Caledonin yliopistossa ja Safin mentori. Hän oli suostutellut kustantajaa olemaan julkaisematta Safin runoja, minkä vuoksi universumissa, jossa Safi yhä eli, Safi oli lavastanut Gwenin syylliseksi laittomien huumeiden myymiseen opiskelijoille. Myöhemmin kuitenkin paljastui, että Gwen oli toiminut Yasminin käskemänä.
**Loretta Rice* on Caledonin yliopiston opiskelija, joka pyrkii journalistiksi. Hänellä on myös oma podcast nimeltä *Get a Clue!*.
**Lucas Colmenero* on Caledonin yliopiston kirjallisuusosaston johtava professori. Hän on luonteeltaan hyvin ylimielinen ja itsekeskeinen, ja yrittää jatkuvasti mainostaa esikoiskirjaansa *Wilder Beasts Than These*. Kirja oli kuitenkin oikeasti Maya Okadan kirjoittama, ja Lucas oli julkaissut sen omissa nimissään.
**Vincent ”Vince” Alderman* on ankara ja rasistinen Safin murhaa tutkiva rikosetsivä, joka epäilee Mosesta tämän entisen taustan vuoksi ja Maxiä Arcadia Bayn tapahtumien vuoksi.
**Chloe Price* oli Maxin entinen paras ystävä. Max muistelee toistuvasti pelin aikana heidän ystävyytensä päättymistä, joka oli ensimmäisen *Life Is Strange* -pelin valinnoista riippuen johtunut joko Chloen kuolemasta tai sitten vuonna 2017 heidän riideltyä siitä miten eri tavoilla kumpikin heistä yritti päästä yli Arcadia Bayn tuhosta.
**Maya Okada* oli Safin entinen paras ystävä, joka oli tehnyt itsemurhan, kun Lucas oli varastanut hänen kirjansa ja julkaissut sen omissa nimissään.

### Juoni
#### Luku 1: Still Life
4. joulukuuta 2023, Max Caulfield ja Safi Llewellyn-Fayyad tunkeutuvat hylättyyn keilahalliin ottamaan valokuvia. Myöhemmin illalla, baarissa nimeltä Snapping Turtle, erkaantuminen entisestä parhaasta ystävästään, Chloe Pricesta, palaa Maxin mieleen. Max päätyy avautumaan tästä Safille, joka oli löytänyt valokuvan Chloesta. Snapping Turtlen tarjoilija Amanda Thomasilla on tunteita Maxiä kohtaan, ja Max voi pelaajan valinnoista riippuen joko vastata Amandan tunteisiin tai olla tälle pelkkä ystävä. Tämän jälkeen, Max ja Safi menevät ulos katsomaan Maata lähestyvää meteoriparvea ystävänsä ja tähtitieteen opiskelija Moses Murphyn kanssa. Safi kertoo Maxille saaneensa tarjouksen kustantajalta kirjoittamansa runokokoelman julkaisemiseen, ja lähtee saatuaan salaperäisen puhelinsoiton. Palattuaan kampukselle ja seurattuaan Safia, Max kuulee laukauksen ja löytää Safin näköalapaikan penkiltä ammuttuna. Surevan Maxin keskusteltua tapahtuneesta Amandan, Safin mentorin Gwen Hunterin sekä Safin äidin Yasminin (joka oli myös Caledonin presidentti) kanssa, Max alkaa nähdä holograafisia kuvajaisia Caledonin opiskelijoista. Nähdessään kuvajaisen myös Safista, hän yrittää kurottaa tätä kohti ja siirtyy alkuperäisestä ”kuolleesta” (*Dead*) aikajanasta vaihtoehtoiseen ”elävään” (*Living*) aikajanaan, jossa Safi oli yhä elossa.

#### Luku 2: Penumbra
Juhliessaan vaihtoehtoisen aikajanan Safin ja Yasminin kanssa Safin runokokoelman julkaisua, Max tajuaa pystyvänsä siirtymään kahden aikajanan välillä. Hän keskustelee molempien aikajanojen Amandan kanssa tutkiakseen tarkemmin miten aikajanat erosivat toisistaan, ja kuulee kuinka osalla Abraxas-nimiseen salaseuraan kuuluvista opiskelijoista oli erimielisyyksiä Yasminin assistentin ja seuran johtajan, Vinh Langin, kanssa. Tutkiessaan molempien aikajanojen Gwenien toimistoja, hän saa tietää Gwenin suostutelleen kustantajan muuttamaan mielensä Safin runokokoelman julkaisusta. Lisäksi ”elävän” aikajanan versio kirjallisuusosaston johtavasta professorista, Lucas Colmenerosta, oli hankkinut Safille lähestymiskiellon, koska Safi oli aikoinaan uhannut kertoa Lucasin pojalle Robbielle jotain, minkä vuoksi Lucasin vaimo Catherine oli ottanut avioeron miehestään. ”Kuolleessa” aikajanassa, opiskelija Loretta Rice puolestaan kertoo kuinka Safin paras ystävä, Maya Okada, oli vuosia sitten tehnyt itsemurhan. Rikosetsivä Vince Alderman saapuu tutkimaan Safin murhaa, ja epäilee heti Mosesta. Moses oli aiemmin myöntänyt varastaneensa Safin kameran murhapaikalta, ja huomattuaan pystyvänsä myös siirtämään esineitä aikajanasta toiseen, Max siirtää Safin kameran väliaikaisesti ”elävään” aikajanaan, ettei Alderman löytäisi sitä. Kun hän ja Moses lopulta tutkivat Safin kameran ”kuolleessa” aikajanassa, se paljastaa kuvan Maxistä osoittamassa Safia aseella, jolloin Moses uskoo Maxin olevan murhaaja.

#### Luku 3: Spin
Maxin yrittäessä selvittää totuutta löytämästään valokuvasta, Alderman saapuu kuulustelemaan häntä, koska oli saanut tietää Arcadia Bayn tapahtumista ja epäili Maxin liittyvän myös Safin kuolemaan. Max kokeilee vanhalla kyvyllään siirtyä valokuvan kautta ajassa siihen hetkeen, kun Safia osoitettiin aseella. Kyseisessä hetkessä esiintyy samanlainen tornado kuin se, joka aikoinaan tuhosi/oli uhannut tuhota Arcadia Bayn ja joka nyt uhkasi tuhota Lakeportin. Safi rukoili Maxiä ampumaan hänet, mutta Max ehtii ennen valintaansa palata takaisin nykyhetkeen. Hän tapaa Mosesin, ja saa tämän luottamuksen takaisin kertomalla tälle voimistaan. Heidän taakseen ilmestyy näky ”elävän” aikajanan Aldermanistä. Maxiä ja Mosesta pidättämään tullut Alderman koskettaa vaihtoehtoista versiotaan, jolloin he molemmat katoavat ja kaikki tieto Aldermanin olemassaolosta katoaa molemmista aikajanoista. Max vaatii Gweniltä totuutta Safin runokokoelman julkaisun perumisesta, jolloin Gwen kertoo Safin runojen käsitelleen Mayan itsemurhaa. Yasmin puolestaan valehtelee, etteivät Safi ja Maya koskaan tunteneet toisiaan. Tutkiessaan Lucasin toimistoa ”kuolleessa” aikajanassa, hän saa tietää Lucasin esikoiskirjan olleen oikeasti Mayan kirjoittama. Vinh ja Safi olivat tienneet totuuden, mutta epäonnistuneet sen paljastamisessa tai Mayan itsemurhan estämisessä. Max löytää ”elävässä” aikajanassa kotoaan kaksoisolennoltaan näyttävän tunkeilijan, joka paljastuu lopulta muodonmuutoskyvyn omaavaksi Safiksi.

#### Luku 4: Diptych
Safi paljastaa käyttäneensä voimiaan lavastaakseen Gwenin syylliseksi huumeiden myymiseen opiskelijoille kostaaksen runokokolemaan julkaisun peruuntumisen sekä Lucasin syylliseksi autoonsa kohdistuneeseen vandalismiin kostona tämän osuudesta Mayan itsemurhaan. Max suostuu auttamaan Safia paljastamaan Caledonille totuuden Lucasista. ”Kuolleen” aikajanan Mosesin avulla he käyttävät voimiaan Krampus-teemaisessa juhlassa vaihtaakseen Lucasin diaesityksen diat. Vaihdetuissa dioissa näkyy Mayan alkuperäinen käsikirjoitus ja Lucasin tekemät merkit kopiointia varten. Lucas paljastaa vihaisena Safille Yasminin tienneen totuuden koko ajan ja olleen myös se, joka oli käskenyt Gweniä suostuttelemaan kustantajaa perumaan Safin runokokoelman julkaisun. Safi varastaa Lucasin hallussa näkemänsä käsiaseen ja lähtee näköalapaikalle kohtaamaan äitinsä. Yasmin väitti sabotoineensa tyttärensä uraa vain, koska oli halunnut suojella Safia pitämällä hänet ikuisesti Lakeportissa. Raivostunut Safi menettää voimiensa hallinnan, jolloin Lakeportin muiden asukkaiden mielet alkavat sulautua hänen mieleensä ja toistaa Safin omia sanoja äidilleen. Lisäksi, Maxin aiemmin näkemä myrsky ilmestyy Lakeportin lähettyville. Maxin saavuttua näköalapaikalle ja yrittäessä suostutella Safia rauhoittuman, Safin voimat paljastuvat Yasminille ja Safi ampuu äitiään olkapäähän. Max käyttää lopulta valokuvaa siirtämään sekä Safin että tornadon itsensä mukana ”kuolleeseen” aikajanaan.

#### Luku 5: Decoherence
Tuotuaan Safin ja tornadon mukanaan ”kuolleeseen” aikajanaan, Max edelleen kieltäytyy Safin rukouksista ampua hänet tornadon pysäyttämiseksi ja heittää Lucasin käsiaseen tornadoon. Hän pakottaa Safin hyppäämään mukanaan tornadoon, ja he päätyvät paikkaan, jossa ”kuollut” ja ”elävä” aikajana olivat sekoittuneet toisiinsa. Hän etsii käsiinsä kaikki tuttavansa Caledonista ja vapauttaa nämä Safin voimien otteesta ottamalla kustakin heistä valokuvat vanhalla pikakamerallaan. Hän näkee myös näyn itsestään Blackwellin akatemian vessassa uhkailemassa Safia aseella samalla tavalla kuin Nathan Prescott oli aikoinaan uhkaillut Chloea. Hän kuulee myös päässään Chloen äänen syyttämässä häntä siitä, että oli korvannut hänet Safilla, ja näkee näyn myös Mark Jeffersonin bunkkerista. Maxin vapautettua kaikki tuttavansa Safin voimien vallasta, tornado katoaa ja molemmat aikajanat yhdistyvät pysyvästi toisiinsa. Safi päättää hylätä äitinsä lopullisesti, ja lähteä Lakeportista etsimään muita hänen ja Maxin kaltaisia ihmisiä, pyytäen Maxia odottamaan hänen paluutaan ja auttamaan Safia ja muita supervoimaisia ihmisiä oppimaan hallitsemaan voimiaan.

Pelaajan on päätettävä suostuuko Max Safin pyyntöön vai ei. Tämän jälkeen Max paljastaa voimansa kaikille tuttavilleen Caledonissa, samalla kun nämä totuttelevat uusiin vaihtoehtoisilta versioilta saamiinsa muistoihin. Safi tapaa yksityisesti Diamond Washingtonin, yhden Abraxasin jäsenistä. Diamondin nenä vuoti verta samalla tavalla kuin Maxin ja Safin nenät silloin, kun nämä olivat käyttäneet voimiaan. Safi pyytää Diamondia mukaansa etsimään vastauksia.

## Ääninäyttelijät

## Huomioita

## Lähteet

## Aiheesta muualla
* 
*